Seun geskors ná voorval by spogskoolFoto: Twyford/Wikimedia Commons ŉ Gr. 6-leerder aan die Grey Junior School in Port Elizabeth in die Oos-Kaap is geskors ná ŉ onderonsie wat glo daartoe gelei het dat ŉ medeleerling ŉ operasie moes ondergaan. Volgens Mali Mtima, woordvoerder van die Oos-Kaapse departement van onderwys, was twee gr. 9-seuns Maandag in ŉ onderonsie betrokke. Die voorval is by die departement se distrikskantoor aangemeld. Mtima kon egter nie meer inligting of besonderhede rondom die omstandighede van die voorval bekend maak nie. Hy het wel bevestig dat een van die seuns tydens die voorval beseer is. AlgoaFM berig die seun moes plastiese chirurgie aan sy gesig ondergaan. “Ek kan nie nou uitbrei oor die seun se beserings nie. ŉ Mediese verslag sal tydens die dissiplinêre verhoor voorgelê word,” het Mtima gesê. Die dissiplinêre verhoor is vir 4 November geskeduleer. Die leerling wat geskors is sal wel toegelaat word om eksamen te skryf.